7)

Įterpiamas šis 17c skyrius: „17c SKYRIUS PAGALBA UŽ TABAKĄ 171c straipsnis Sąvokų apibrėžimai Šiame skyriuje: a) pristatymas – tai tam tikras veiksmas tam tikrą konkrečią dieną, kai augintojas arba augintojų asociacija pagal auginimo sutartį perduoda žaliavinį tabaką perdirbimo įmonei; b) kontrolės sertifikatas – tai kompetentingos kontrolės įstaigos išduotas dokumentas, patvirtinantis, kad pirminis perdirbėjas priėmė atitinkamo tabako kiekį, kad šis kiekis buvo pristatytas pagal užregistruotas sutartis ir kad visos operacijos buvo atliktos pagal šio reglamento 171cd ir 1171ci straipsnius. c) pirminis perdirbėjas – tai bet kuris fizinis ar juridinis asmuo, atliekantis pirminio žaliavinio tabako perdirbimo operaciją savo vardu, savo sąskaita vienoje ar keliose tabako pirminio perdirbimo įmonėse, turinčiose tam reikalingą įrangą, d) pirminis perdirbimas – tai ūkininko pristatyto žaliavinio tabako perdirbimas į nekintantį produktą, kurį galima sandėliuoti, sudėtą į vienodus, kokybiškus, galutinio vartotojo (gamintojo) reikalavimus atitinkančius ryšulius ar pakuotes, e) augintojų asociacija – tai tabaką auginančius ūkininkus atstovaujanti asociacija. 171ca straipsnis Žaliavinio tabako veislių grupės Žaliavinio tabako veislės klasifikuojamos į šias grupes: a) vytintas dūmuose: krosnyse džiovintas tabakas kontroliuojant cirkuliaciją, temperatūrą ir drėgmę; b) šviesusis, vytintas ore: tabakas, džiovintas ore po danga; c) tamsusis, vytintas ore: tabakas, džiovintas ore po danga, prieš pardavimą fermentuotas; d) vytintas virš liepsnos: liepsna džiovintas tabakas; e) vytintas saulėje: saulėje džiovintas tabakas; f) Basmas (vytintas saulėje); g) Katerini (vytintas saulėje); h) Kaba-Koulak (klasikinis) ir panašios veislės tabakas (vytintas saulėje). Kiekvienai grupei priklausančios veislės išvardytos XXV priede. 171cb straipsnis Pirminiai perdirbėjai 1. Valstybės narės patvirtina savo teritorijoje įsisteigusius pirminius perdirbėjus ir nustato reikiamas tokio patvirtinimo sąlygas. Patvirtintam pirminiam perdirbėjui leidžiama sudaryti auginimo sutartis su sąlyga, kad jis ne mažiau kaip 60 % savo į rinką pateikiamo Bendrijos kilmės tabako parduos gamintojų įmonėms tiesiogiai arba netiesiogiai be tolesnio perdirbimo. 2. Valstybė narė gali panaikinti patvirtinimą, jeigu perdirbėjas sąmoningai ar per didelį aplaidumą nesilaiko žaliaviniam tabakui taikomų Bendrijos ar nacionalinių nuostatų. 171cc straipsnis Auginimo vietovės Kiekvienos veislių grupės auginimo vietovės, į kurias daroma nuoroda Reglamento (EB) Nr. 1782/2003 110k straipsnio a punkte, yra vietovės, nustatytos šio reglamento XXVI priede. Siekdamos kokybės valstybės narės gali labiau apriboti auginimo vietoves. Apribota auginimo vietovė negali viršyti administracinio vieneto ploto, o Prancūzijoje – kantono ploto. 171cd straipsnis Auginimo sutartys 1. Auginimo sutartis, kaip nurodoma Reglamento (EB) Nr. 1782/2003 110k straipsnio c punkte, sudaro pirminis perdirbėjas ir augintojas ar jam atstovaujanti augintojų asociacija, jeigu augintojų asociacija yra atitinkamos valstybės narės pripažinta. 2. Auginimo sutartys yra sudaromos atskirai pagal tabako veislę ar veislių grupes. Jos įpareigoja pirminį perdirbėją priimti sutartyje nurodytą pristatysimą tabako lapų kiekį, o augintoją ar jį atstovaujančią augintojų asociaciją – pristatyti pirminiam perdirbėjui tą kiekį, jeigu faktiškai buvo užaugintas toks kiekis. 3. Į kiekvieno derliaus auginimo sutartis įtraukiama bent ši informacija: a) sutarties šalių pavadinimai ar pavardės ir adresai; b) tabako veislė ar veislių grupė, kuriai taikoma sutartis; c) didžiausias pristatytinas kiekis; d) tiksli tabako auginimo vietovė – auginimo vietovė, kaip nurodyta 171cc straipsnyje: provincija, savivaldybė, sklypo identifikavimas pagal integruotą kontrolės sistemą; e) to sklypo plotas neskaitant privažiavimo kelių ir aptvarų; f) supirkimo kaina pagal kokybę, neįskaičiuojant pagalbos, mokesčių už paslaugas ir kitų mokesčių; g) būtiniausi kokybės reikalavimai, dėl kurių sulygstama atskirai kokybės pakopai, esant iš viso bent 3 pakopoms, nustatomoms pagal lapų išsidėstymą ant stiebo, ir augintojo įsipareigojimas pristatyti perdirbėjui bent šiuos reikalavimus atitinkantį atitinkamos kokybės pakopos žaliavinį tabaką; h) pirminio perdirbėjo įsipareigojimas mokėti augintojui supirkimo kainą pagal kokybės pakopą; i) terminas, iki kada turėtų būti sumokėta pirkimo kaina, kuris negali būti ilgesnis negu 30 dienų nuo pristatymo dienos; j) augintojo įsipareigojimas persodinti tabaką atitinkamame sklype iki derliaus metų birželio 20 d. 4. Jeigu persodinama vėliau negu birželio 20 d., augintojas apie tai iki tos datos registruotu laišku praneša perdirbėjui ir valstybės narės kompetentingai valdžios institucijai, nurodydamas vėlavimo priežastį ir pateikdamas informaciją apie visus su sklypu susijusius pokyčius. 5. Auginimo sutarties šalys gali padidinti iš pradžių sutartyje nurodytą kiekį, padarusios pakeitimus raštu. Ne vėliau kaip keturiasdešimtą dieną po 171ce straipsnio 1 dalyje paminėtų auginimo sutarčių sudarymo galutinės datos pakeitimai perduodami kompetentingai institucijai juos registruoti. 171ce straipsnis Sutarčių sudarymas ir registravimas 1. Auginimo sutartys sudaromos iki derliaus metų gegužės 30 d., išskyrus force majeure atvejus. Valstybės narės gali nustatyti ankstesnę datą. 2. Išskyrus force majeure atvejus, sudarytos auginimo sutartys pateikiamos įregistruoti kompetentingai institucijai ne vėliau kaip per 15 dienų nuo 1 dalyje minėtos galutinės jų sudarymo datos. Kompetentinga institucija yra valstybės narės, kurioje numatoma perdirbti tabaką, jurisdikcijoje. Jeigu tabaką ketinama perdirbti kitoje valstybėje narėje negu toji, kurioje jis buvo išaugintas, valstybės narės, kurioje ketinama perdirbti, kompetentinga institucija nedelsdama siunčia registruotos sutarties kopiją augintojo valstybės narės kompetentingai institucijai. Jeigu ši institucija pati netikrina pagalbos sistemos, ji siunčia registruotos sutarties kopiją kompetentingai kontrolės įstaigai. 3. Jeigu 1 dalyje nurodyta auginimo sutarčių sudarymo arba 2 dalyje nurodyta sutarčių pateikimo galutinė data viršijama ne daugiau kaip 15 dienų, mokėtinos pagalbos sumos sumažinamos 20 %. 171cf straipsnis Sutartys su augintojų asociacija 1. Kai auginimo sutartį sudaro pirminis perdirbėjas ir augintojų asociacija, prie jos pridedamas sąrašas, kuriame nurodomi augintojų asmenvardžiai, jų atitinkamas maksimalus pristatytinas kiekis, tiksli sklypo vietovė ir jo plotas, kaip apibrėžta 171cd straipsnio 3 dalies c, d ir e punktuose. Tas sąrašas pateikiamas įregistruoti kompetentingai institucijai ne vėliau kaip derliaus metų kovo 15 d. 2. 1 dalyje nurodytos gamintojų asociacijos gali neatlikti tabako pirminio perdirbimo. 3. Tabako augintojai gali priklausyti ne daugiau kaip vienai augintojų asociacijai. 171cg straipsnis Būtiniausi kokybės reikalavimai Perdirbėjams pristatomas tabakas turi būti tinkamos prekinės kokybės, neturintis XXVII priede išvardytų savybių. Valstybė narė gali nustatyti griežtesnius kokybės reikalavimus arba dėl jų gali susitarti sutarties šalys. 171ch straipsnis Ginčai Valstybės narės gali numatyti, kad ginčai dėl pirminiam perdirbėjui pristatyto tabako kokybės yra perduodami arbitražo teismui. Valstybės narės nustato taisykles, kuriomis vadovaujantis nustatoma tokių teismų sudėtis ir sprendimų priėmimo tvarka. Arbitražo teismo darbe turi dalyvauti po vieną ar daugiau augintojų ir perdirbėjų atstovų, kurių turi būti po lygiai. 171ci straipsnis Pagalbos lygis Taikant Reglamento (EB) Nr. 1782/2003 110k straipsnio d punktą, valstybės narės iki derliaus metų kovo 15 d. nustato orientacinę pagalbos sumą už tabako veislės ar veislių grupės kilogramą. Valstybės narės gali diferencijuoti pagalbos lygį pagal pristatomo tabako kokybę. Už kiekvieną veislę ar veislių grupę pagalbos lygis neviršija priemokos už veislių grupes sumos, nustatytos 2005 derliaus metams Tarybos reglamentu (EB) Nr. 546/2002 (10). Valstybės narės nustato galutinę pagalbos sumą už tabako veislės ar veislių grupės kilogramą per 15 darbo dienų nuo viso atitinkamo derliaus tabako pristatymo dienos. Kai bendra valstybėje narėje prašomos pagalbos suma viršija nacionalinę viršutinę ribą, nustatytą Reglamento (EB) Nr. 1782/2003 110l straipsnyje ir pataisytą to reglamento 110m straipsnyje, valstybė narė kiekvienam ūkininkui skiriamą pagalbą sumažina proporcingai. 171cj straipsnis Išmokamų pagalbos sumų apskaičiavimas 1. Augintojams sumokėtinos pagalbos sumos apskaičiuojamas pagal būtiniausius kokybės reikalavimus atitinkančio ir pirminio perdirbėjo perimamo tabako lapų ar atitinkamos veislės ar veislių grupės tabako lapų svorį. 2. Jeigu drėgmės kiekis skiriasi nuo lygmens, nustatyto tai veislei XXVIII priede, svoris patikslinamas kiekvienam skirtumo procentiniam punktui laikantis šiame priede nustatyto leistino nuokrypio. 3. Metodai drėgmės kiekiui, mėginių ėmimo lygmenims ir dažnumui nustatyti, taip pat skaičiavimo metodas, kuriuo patikslinamas tabako svoris, naudotini tokie, kokie išdėstyti XXIX priede. 171ck straipsnis Pristatymas 1. Išskyrus force majeure atvejus, augintojai pristato visą savo produkciją pirminiam perdirbėjui iki kitų metų, einančių po derliaus metų, balandžio 30 d.; pristačius po tos datos jie praranda teisę į pagalbą. Valstybės narės gali nustatyti ankstesnę datą. 2. Tabakas yra pristatomas tiesiai į tą vietą, kurioje bus perdirbamas, arba į patvirtintą supirkimo centrą, jeigu tai leidžia valstybė narė. Kompetentinga kontrolės įstaiga patvirtina tokius supirkimo centrus, kurie turi tinkamą įrangą, svarstykles ir patalpas. 3. Jeigu neperdirbtas tabakas nebuvo pristatytas į 2 dalyje numatytas vietas arba vežėjas, vežęs atskirus tabako kiekius iš supirkimo centro į perdirbimo įmonę, neturi leidimo tokiam pervežimui, tokį tabaką priėmusi perdirbimo įmonė privalo sumokėti valstybei narei sumą, lygią pagalbos už to tabako kiekį sumai. Ši suma įtraukiama į Europos žemės ūkio orientavimo ir garantijų fondo (ŽŪOGF) sąskaitą. 171cl straipsnis Pagalbos sumų išmokėjimas Valstybės narės kompetetinga institucija išmoka pagalbos sumas augintojui remdamasi kompetentingos kontrolės įstaigos kontrolės išduotu sertifikatu, patvirtinančiu, kad tabakas buvo pristatytas. 171cm straipsnis Išankstiniai mokėjimai 1. Nukrypstant nuo Reglamento (EB) Nr. 796/2004 10 straipsnio 1 dalies, valstybės narės gali taikyti pagalbos už tabaką išankstinių mokėjimų augintojams sistemą. 2. Augintojai išankstinių mokėjimų paraiškas gali pateikti po derliaus metų rugsėjo 16 d. Prie jų pridedami toliau nurodyti dokumentai, išskyrus jei valstybė narė nenustato kitaip, nes ji jau turi šiuos dokumentus: a) auginimo sutarties kopija ar jos registravimo numeris; b) augintojo rašytinis pareiškimas su tiksliai nurodytu to konkretaus derliaus turimu tabako kiekiu, kuris bus pristatytas. 3. Norint gauti išankstinį mokėjimą, kurio didžiausia suma lygi 50 % mokėtinos pagalbos sumos, remiantis orientaciniu pagalbos lygiu pagal 171ci straipsnį, yra pateikiamas užstatas, lygus išankstinio mokėjimo sumai pridėjus 15 % išankstinio mokėjimo sumos. Užstatas grąžinamas, kai visa pagalbos suma yra išmokėta remiantis Reglamento (EBB) Nr. 2220/85 19 straipsniu. 4. Išankstiniai mokėjimai atliekami nuo derliaus metų spalio 16 d. per 30 dienų nuo 2 dalyje nurodytų paraiškų ir 3 dalyje nurodyto užstato pateikimo datos. Atlikti išankstiniai mokėjimai yra atimami iš pagalbos už tabaką sumos, mokamos pagal 171cl straipsnį. 5. Valstybės narės nustato visas kitas išankstiniams mokėjimams atlikti taikomas sąlygas, visų pirma paraiškų pateikimo galutinę datą. Augintojai negali pateikti paraiškų išankstiniams mokėjimams gauti, jeigu jie pradėjo pristatymus. 171cn straipsnis Perdirbimas kitoje valstybėje narėje 1. Pagalbos sumą ar išankstinius mokėjimus išmoka valstybė narė, kurioje buvo išaugintas tabakas. 2. Jeigu tabakas perdirbamas kitoje valstybėje narėje nei ta, kurioje jis buvo išaugintas, perdirbėjo valstybė narė, atlikusi būtinus patikrinimus, pateikia augintojo valstybei narei visą reikiamą informaciją, kuri leidžia išmokėti pagalbos sumas arba grąžinti užstatą. 171co straipsnis Pranešimai Komisijai 1. Ne vėliau kaip iki kiekvienų derliaus metų sausio 31 d. kiekviena atitinkama valstybė narė Komisijai perduoda: a) už auginimo sutarčių registravimą atsakingų įstaigų pavadinimus ir adresus; b) patvirtintų perdirbimo įmonių pavadinimus ir adresus. Už auginimo sutarčių registravimą atsakingų įstaigų ir patvirtintų perdirbimo įmonių sąrašą Komisija paskelbia Europos Sąjungos oficialiojo leidinio C serijoje. 2. Kiekviena atitinkama valstybė narė nedelsdama praneša Komisijai apie nacionalines priemones, kurių ėmėsi šiam skyriui įgyvendinti. 171cp straipsnis Pereinamojo laikotarpio priemonė Nepažeidžiant visų kitų galimų tolesnių pakeitimų, augintojai, kurių tabako auginimo kvotos buvo supirktos už 2002 ir 2003 derliaus metus remiantis Reglamento (EEB) Nr. 2075/92 14 straipsniu, turi teisę nuo 2006 m. sausio 1 d. už likusius penkerius derliaus metus, einančius po metų, kuriais jų kvotos buvo supirktos, gauti sumą, lygią už 2005 derliaus metus sumokėtos priemokos procentinei daliai, kaip pateikta XXX priedo lentelėse. Šios sumos sumokamos iki kiekvienų metų gegužės 31 d.